Ühisettepanek: NÕUKOGU MÄÄRUS, millega muudetakse määrust (EL) nr 36/2012 piiravate meetmete kohta seoses olukorraga Süürias /* JOIN/2012/03 final - 2012/0031 (NLE) */





SELETUSKIRI (1) Nõukogu võttis 18. jaanuaril 2012 vastu määruse (EL) nr 36/2012 piiravate meetmete kohta seoses olukorraga Süürias. Kõnealuse määrusega tunnistati kehtetuks ja asendati määrus (EL) nr 442/2011. (2) Nõukogus on nüüd saavutatud poliitiline kokkulepe võtta vastu lisameetmed, täpsemalt keeld kulda, väärismetalle ja teemante müüa, osta, neid transportida või vahendada, piiravad meetmed Süüria Keskpanga vastu ning täiendused nende isikute ja üksuste loetellu, kelle suhtes meetmeid võetakse. (3) Kõnealune meede kuulub Euroopa Liidu toimimise lepingu reguleerimisalasse ja seepärast teevad välisasjade ja julgeolekupoliitika kõrge esindaja ning Euroopa Komisjon nimetatud meetmete jõustamiseks ettepaneku muuta määrust (EL) nr 36/2012. 2012/0031 (NLE) Ühisettepanek: NÕUKOGU MÄÄRUS, millega muudetakse määrust (EL) nr 36/2012 piiravate meetmete kohta seoses olukorraga Süürias EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 215, võttes arvesse nõukogu otsust 2011/782/ÜVJP Süüria vastu suunatud piiravate meetmete kohta[1], võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühisettepanekut ning arvestades järgmist: (1) Nõukogu võttis 18. jaanuaril 2012 vastu määruse (EL) nr 36/2012 piiravate meetmete kohta seoses olukorraga Süürias[2]. (2) Võttes arvesse Süüria valitsuse jätkuvaid brutaalseid repressioone ja inimõiguste rikkumisi, nähakse nõukogu otsusega 2012/…/ÜVJP (millega muudetakse otsust 2011/782/ÜVJP) ette lisameetmed, täpsemalt keeld kulda, väärismetalle ja teemante müüa, osta, neid transportida või vahendada, piiravad meetmed Süüria Keskpanga vastu ning täiendused nende isikute ja üksuste loetellu, kelle suhtes meetmeid võetakse. (3) Kõnealused meetmed kuuluvad Euroopa Liidu toimimise lepingu reguleerimisalasse ja seepärast on nende rakendamiseks vaja liidu õigusakti, eelkõige tagamaks, et kõikide liikmesriikide majandustegevuses osalejad kohaldaksid nimetatud meetmeid ühetaoliselt. (4) Seepärast tuleks nõukogu määrust (EL) nr 36/2012 vastavalt muuta. (5) Käesolevas määruses sätestatud meetmete tõhususe tagamiseks peab käesolev määrus jõustuma viivitamata, ON VASTU VÕTNUD KÄESOLEVA MÄÄRUSE: Artikkel 1 Määrust (EL) nr 36/2012 muudetakse järgmiselt. (1) Lisatakse järgmine artikkel: „Artikkel 11a 1. Keelatud on: a) otseselt või kaudselt müüa, tarnida, anda üle või eksportida VIII lisas loetletud, liidust või väljastpoolt liitu pärinevat kulda, väärismetalle ja teemante Süüria valitsusele ning selle avalik-õiguslikele asutustele, ettevõtetele ja ametkondadele, Süüria Keskpangale või nende nimel või juhtimisel tegutsevatele isikutele, üksustele või asutustele või nende omandis või kontrolli all olevatele üksustele või asutustele; b) osta, importida või transportida VIII lisas loetletud, Süüriast või väljastpoolt Süüriat pärinevat kulda, väärismetalle ja teemante Süüria valitsuselt ning selle avalik-õiguslikelt asutustelt, ettevõtetelt ja ametkondadelt, Süüria Keskpangalt ja nende nimel või juhtimisel tegutsevatelt isikutelt, üksustelt või asutustelt või nende omandis või kontrolli all olevatelt üksustelt või asutustelt; ning c) pakkuda otseselt või kaudselt tehnilist abi või vahendusteenuseid, rahastamist või rahalist abi, mis on seotud punktides a ja b nimetatud kaupadega, Süüria valitsusele ning selle avalik-õiguslikele asutustele, ettevõtetele ja ametkondadele, Süüria Keskpangale ja nende nimel või juhtimisel tegutsevatele isikutele, üksustele või asutustele või nende omandis või kontrolli all olevatele üksustele või asutustele. 2. VIII lisa hõlmab kulda, väärismetalle ja teemante, mille suhtes kehtivad lõikes 1 osutatud keelud.” (2) Lisatakse järgmine artikkel: „Artikkel 21a Erandina artiklist 14 võivad liikmesriikide pädevad asutused anda neile sobivatel tingimustel loa teatavate Süüria Keskpangale kuuluvate külmutatud rahaliste vahendite või majandusressursside vabastamiseks või teatavate külmutatud rahaliste vahendite või majandusressursside Süüria Keskpangale kättesaadavaks tegemiseks, kui nad on kindlaks teinud, et need rahalised vahendid või majandusressursid on vajalikud, et anda krediidi- või finantseerimisasutustele likviidsus kaubandustegevuse rahastamiseks, tingimusel et asjaomane liikmesriik on vähemalt kümme tööpäeva enne loa andmist teavitanud teisi liikmesriike ja komisjoni kõnealusest kindlakstegemisest ja oma kavatsusest luba anda.” Artikkel 2 Määruse (EL) nr 36/2012 II lisa muudetakse vastavalt käesoleva määruse I lisale. Artikkel 3 Käesoleva määruse II lisa tekst lisatakse määrusele (EL) nr 36/2012 VIII lisana. Artikkel 4 Käesolev määrus jõustub selle Euroopa Liidu Teatajas avaldamise päeval. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja I LISA Määruse (EL) nr 36/2012 II lisasse lisatakse järgmised kanded: [konfidentsiaalne teave] II LISA Artikli 11 punktis a osutatud loetelu kullast, väärismetallidest ja teemantidest HS-kood Kirjeldus 7102 Teemandid, töödeldud või töötlemata, raamistamata ning kinnitamata. 7106 Hõbe (sh kulla või plaatinaga pinnatud hõbe), survetöötlemata, pooltöödeldud või pulbrina. 7108 Kuld (sh plaatinaga pinnatud kuld), survetöötlemata, pooltöödeldud või pulbrina. 7109 Kullaga plakeeritud mitteväärismetallid ning hõbe, töötlemata või pooltöödeldud. 7110 Plaatina, survetöötlemata, pooltöödeldud või pulbrina. 7111 Plaatinaga plakeeritud mitteväärismetallid, hõbe või kuld, töötlemata või pooltöödeldud. 7112 Väärismetallide või väärismetallidega plakeeritud metallide jäätmed ja jäägid; muud jäätmed ja jäägid, mis sisaldavad väärismetalle või väärismetalliühendeid, mida kasutatakse peamiselt väärismetallide regenereerimiseks. 7502 Survetöötlemata nikkel. 7503 Niklijäätmed ja -jäägid. 7504 Niklipulbrid ja -helbed. 8103 Tantaal ja tooted sellest, sh jäätmed ja jäägid. 8112 Reenium, indium, germaanium.” [1] ELT L 319, 2.12.2011, lk 56. [2] ELT L 16, 19.1.2012, lk 1–32.